"Următorul antrenor va fi Marius Șumudică". Patronul echipei din play-off care a făcut această promisiune
Marius Șumudică și-a reziliat contractul cu Gaziantep, în urma rezultatelor sub așteptări, iar în prezent este liber de contract.
Tehnicianul român a explicat că au existat diferite discuții mai mult sau mai puțin avansate cu echipe din Superligă, dezvăluind și că a avut un dialog cu Mihai Rotaru.
Patronul de la Universitatea Craiova i-ar fi promis că va fi următorul antrenor al oltenilor, fără să precizeze și o anumită perioadă de timp.
"(n.r: Era o posibilitate să te vedem antrenând în România?) Domnul Rotaru m-a sunat şi mi-a spus că următorul antrenor al Universităţii Craiova va fi Marius Şumudică. Dacă voi fi liber. Eu cu Mihai am o relaţie specială, este prietenul meu.
M-a sunat în urmă cu două-trei săptămâni și mi-a spus că următorul antrenor al Universității Craiova va fi Marius Șumudică. Peste o săptămână, peste două, peste o lună, două, trei... dacă voi fi liber, eu voi fi antrenorul Universității Craiova, așa mi-a zis domnul Rotaru", a spus tehnicianul, la Fanatik.
Turcii nu îl iartă pe Marius Șumudică
Publicația Sabah notează că tehnicianul român nu a reușit să strângă decât 1,09 puncte pe meci la Gaziantep, unde a ajuns pe 8 septembrie 2023. "În ultimele 11 meciuri, nu a putut câștiga decât o dată", subliniază turcii.
"Gaziantep, care a început campionatul sub conducerea lui Erdal Güneş, s-a despărțit de acesta pe 4 septembrie 2023, după ce echipa nu a strâns niciun punct în patru etape. Conducerea i-a dat postul lui Marius Șumudică, cel care antrenase și în trecut la club.
Șumudică a condus-o pe Gaziantep în 22 de meciuri de campionat în al doilea său mandat. A strâns 1,09 puncte pe meci. Românul și-a lăsat echipa singură în două meciuri. Nu a putut fi pe bancă, din cauza unei eliminări, la 3-0 cu Alanyaspor, în etapa a 12-a, și nici la egalul fără goluri cu Atakaş Hatayspor, din runda a 16-a, din cauza unor probleme de sănătate", scrie Sabah.
Urmăriți SPORT.RO și pe Google News